b'\n_START_ARTICLE_\nAugust Lindberg\n_START_SECTION_\nUra\n_START_PARAGRAPH_\nAugust Lindbergin vanhemmat olivat Carl Fr. Lindberg ja Kristina Jansdotter. H\xc3\xa4n opiskeli teatteritaiteita Kuninkaallisen draamateatterin oppilaskoulussa 1865\xe2\x80\x931866. Lindberg aloitti uransa kiertueteattereissa ja eteni Kuninkaalliseen Draamateatteriin, jossa h\xc3\xa4n debytoi kev\xc3\xa4\xc3\xa4ll\xc3\xa4 1871. Sittemmin h\xc3\xa4n n\xc3\xa4ytteli l\xc3\xa4hes kaikissa Ruotsin merkitt\xc3\xa4viss\xc3\xa4 teattereissa, kuten Svenska teaternissa. Lindberg n\xc3\xa4ytteli my\xc3\xb6s Helsingin Uudessa Teatterissa eli Svenska Teaternissa, miss\xc3\xa4 h\xc3\xa4nell\xc3\xa4 oli kolme ty\xc3\xb6rupeamaa: vuosina 1872\xe2\x80\x931874, 1876\xe2\x80\x931877 ja 1893\xe2\x80\x931894._NEWLINE_Lindberg teki ensimm\xc3\xa4isen Hamlet-roolinsa Helsingiss\xc3\xa4 3. maaliskuuta 1874. H\xc3\xa4nen uransa muita klassisia rooleja olivat muun muassa Kuningas Lear, Richard II, Daniel Hjort ja Figaro n\xc3\xa4ytelm\xc3\xa4ss\xc3\xa4 Figaron h\xc3\xa4\xc3\xa4t. Modernimpaa repertoaaria edustivat muun muassa Peer Gynt, rakentaja Solness ja John Gabriel Borkman._NEWLINE_Lindbergin esiintymistapa oli omintakeinen ja h\xc3\xa4n saavutti paitsi yleis\xc3\xb6n, my\xc3\xb6s kriitikoiden suosion.\n_START_SECTION_\nMuuta\n_START_PARAGRAPH_\nLindbergin puoliso oli n\xc3\xa4yttelij\xc3\xa4 Augusta Lindberg (1866\xe2\x80\x931943) (o.s. Blomstedt). Heid\xc3\xa4n poikansa Per Lindberg (1890\xe2\x80\x931944) ty\xc3\xb6skenteli teatteriohjaajana ja heid\xc3\xa4n nuorempi tytt\xc3\xa4rens\xc3\xa4 Stina Bergman (1888\xe2\x80\x931976) ty\xc3\xb6skenteli kirjailijana ja k\xc3\xa4sikirjoittajana. Perheen esikoistyt\xc3\xa4r Greta Lindberg (1886\xe2\x80\x931978) oli aviossa ensin liikemies Tor Bonnierin ja sittemmin taidehistorioitsija Sixten Str\xc3\xb6mbomin kanssa.'